የሰንደቅ ዓላማ ቀን መስከረም 13 ይከበራል
 – የዘንድሮው የሰንደቅ ዓላማ ቀን መስከረም 13 ቀን 2006 ዓ.ም እንደሚከበር የህዝብ ተወካዮች ምክር ቤት አፈ ጉባኤ አባዱላ ገመዳ አስታወቁ። አፈ ጉባኤ አባዱላ ትናንት ለጋዜጠኞች በሰጡት መግለጫ እንዳስታወቁት፤ ስድስተኛው የሰንደቅ ዓላማ ቀን «ሰንደቅ ዓላማችን የብዝህነታችን፤ የአንድነታችንንና የህዳሴያችን መገለጫ ነው» በሚል መሪ ሀሳብ በመላ አገሪቷና በተለያዩ ሀገሮች በሚገኙ የኢትዮጵያ ዲፕሎማቲክ ሚሲዮኖች ሁሉ በድምቀት ይከበራል። የሰንደቅ ዓላማ ቀን ዓላማው አንድነታችንን ለማጠናከር፣ የህዳሴ ጉዞችንን ለማፋጠን፣ የሀገር ፍቅርና ክብርን ለመረዳት፣ ሀገራዊ እሴትን ለማሳ ደግና የጋራ መግባባትን ለመፍጠር እንደ ሚያስችል አፈጉባኤው ተናግረዋል።«የሰንደቅ ዓላማን ቀን የምናከብረው ማንነታ ችንን ለዓለም ህዝብ የምናስተዋውቅበት፤ ታሪካዊ መገለጫውን የምናስታውስበት፤ ለዘመናት የቆየውን አብሮነታችንን የምናጠናክርበትና ቃላችንን የምናድስበት ወሳኝ ወቅት በመሆኑ ነው» ብለዋል፡፡አፈ ጉባዔው እንዳሉት፤የኢትዮጵያን ብሔሮች ብሔረሰቦች ህዝቦች የመቻቻልና የመረዳዳትን ባህል የሚያጎለብተውን የሰንደቅ ዓላማን ቀን ለማክበር ብሔራዊ ኮሚቴ የተቋቋመ ሲሆን፣በዓሉን በአዲስ አበባ በመስቀል አደባባይ ለማክበር የከተማው አስተዳደር ሰፊ እቅድ ነድፎ እየተንቀሳቀሰ ነው፡፡ የኢትዮጵያን የህዳሴ ጉዞ ቀጣይነት ለማረጋገጥና ብሄራዊ መግባባት ለመፍጠር የሰንደቅ ዓላማን ቀን በሀገር አቀፍ እና በመላው ዓለም የኢትዮጵያ ቆንስላ ጽህፈት ቤቶች ባሉበት ቦታ ሁሉ ኢትዮጵያውያንና ትውልደ ኢትዮጵያን በአንድነት እንዲያከብሩ ዝግጅት ተደርጓል፡፡የሰንደቅ ዓላማ ቀን በመላ ሀገሪቱ በመንግስትና በግል መስሪያ ቤቶች፤ በትምህርት ቤቶችና በከፍተኛ የትምህርት ተቋማትም የሚከበር ሲሆን ማንኛውም ዜጋ በዓሉን በማክበር ተገቢውን ክብርና ሞገስ ለሰንደቅ ዓላማው እንዲሰጥ ጥሪ ቀርቧል፡፡ በቅርቡ በሀገሪቷ ታሪክ ታይቶ በማይታወቅ መልኩ የሀገር ተምሳሌትና ክብር በሆነው ሰንደቅ ዓላማ ላይ በአክራሪዎችና ጽንፈኞች የተፈጸመው አሳፋሪ ተግባር ከታሪክ ተወቃሽነትና ክህግ ተጠያቂነት እንደማያድን አስገንዝበው፣ ለሰንደቅ ዓላማ ተገቢውን ጥንቃቄ ማድረግ እንደሚ ያስፈልግ አፈ ጉባኤው ተናግረዋል።በተጨማሪም እየተባባሰ የመጣው ህገ-ወጥ የሰዎች ዝውውር የሀገሪቷን መልካም ገፅታ እያበላሸ መሆኑን ጠቅሰው፣ኢትዮጵያን የሰንደቅ ዓላማን ክብር የሚያጎድፍ በመሆኑ ወጣቶች በሀገራቸው ሰርተው እንዲለወጡና የልማት አለኝታነታቸውን እንዲያረጋግጡ አሳስበዋል፡፡ «ሀገር ማለት ሰንደቅ ዓላማ፣ ሰንደቅ ዓላማ ማለት ደግሞ ሀገር መሆኑን መረዳት ያስፈልጋል፡፡ በአሁኑ ወቅት በሀገሪቷ የተለያዩ የሥራ እድሎች እና ዘርፈ ብዙ የስራ አማራጮች መከፈታቸውንና በመከፈትም ላይ መሆናቸውን አምራቹ የኅብረተ ሰብ ክፍል በሰከነ አዕምሮ በመመልከት የራሱን ድርሻ ሊወጣ ይገባል» ብለዋል። የሰንደቅ ዓላማ ቀን በህዝብ ተወካዮች ምክር ቤት አዲስ ዓመት በገባ ሁለተኛ ሳምንት ሰኞ ቀን እንዲከበር በአዋጅ ከጸደቀ ጀምሮ በተከታታይ እየተከበረ መሆኑ ይታወቃል፡፡